ประกาศคณะกรรมการคุ้มครองข้อมูลเครดิต เรื่อง อายุข้อมูลในการประมวลผลข้อมูล การประมวลผลข้อมูลของบริษัทข้อมูลเครดิต และการส่งข้อมูลของสมาชิก (ฉบับที่ 5)

ประกาศคณะกรรมการคุ้มครองข้อมูลเครดิต

ประกาศคณะกรรมการคุ้มครองข้อมูลเครดิต
เรื่อง
อายุข้อมูลในการประมวลผลข้อมูล การประมวลผลข้อมูลของบริษัทข้อมูลเครดิต
และการส่งข้อมูลของสมาชิก
(ฉบับที่ ๕)

โดยที่เป็นการสมควรแก้ไขเพิ่มเติมหลักเกณฑ์การรายงานข้อมูลของสมาชิกในกรณีที่สมาชิกมีการโอนหรือขายหนี้ให้แก่นิติบุคคลและไม่ได้เป็นสมาชิก
เพื่อให้สมาชิกสามารถรายงานข้อมูลของลูกค้าที่ถูกโอนหรือขายหนี้อันเนื่องมาจากการทำธุรกรรมการแปลงสินทรัพย์เป็นหลักทรัพย์ตามกฎหมายว่าด้วยนิติบุคคลเฉพาะกิจเพื่อการแปลงสินทรัพย์เป็นหลักทรัพย์ได้อย่างเหมาะสม
เพื่อให้ข้อมูลในระบบมีความครบถ้วนและสมาชิกมีข้อมูลที่เพียงพอในการวิเคราะห์สินเชื่อ
อันจะทำให้ลูกค้าของสมาชิกมีข้อมูลที่เป็นปัจจุบันและเพียงพอในการเข้าถึงสินเชื่อ

อาศัยอำนาจตามความในมาตรา
๑๖ แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕ และมาตรา ๑๘
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕ ซึ่งแก้ไขเพิ่มเติมโดยพระราชบัญญัติการประกอบธุรกิจข้อมูลเครดิต
(ฉบับที่ ๒) พ.ศ. ๒๕๔๙ คณะกรรมการคุ้มครองข้อมูลเครดิตออกประกาศไว้ ดังต่อไปนี้

ข้อ
๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒  ให้ยกเลิกความในข้อ ๑๓/๑
แห่งประกาศคณะกรรมการคุ้มครองข้อมูลเครดิต เรื่อง อายุข้อมูลในการประมวลผลข้อมูล
การประมวลผลข้อมูลของบริษัทข้อมูลเครดิต และการส่งข้อมูลของสมาชิก ลงวันที่ ๕
กันยายน พ.ศ. ๒๕๕๗ ซึ่งแก้ไขเพิ่มเติมโดยประกาศคณะกรรมการคุ้มครองข้อมูลเครดิต เรื่อง
อายุข้อมูลในการประมวลผลข้อมูล การประมวลผลข้อมูลของบริษัทข้อมูลเครดิต
และการส่งข้อมูลของสมาชิก (ฉบับที่ ๒) ลงวันที่ ๑๔ ตุลาคม พ.ศ. ๒๕๕๗
และให้ใช้ความดังต่อไปนี้แทน
ข้อ ๑๓/๑  ในกรณีที่สมาชิกมีการโอนหรือขายหนี้ไปยังผู้รับโอนซึ่งเป็นนิติบุคคลและไม่ได้เป็นสมาชิกสมาชิกต้องระบุในสัญญาโอนหรือขายหนี้ดังกล่าวให้ผู้รับโอนมีหน้าที่บอกกล่าวการโอน
พร้อมแจ้งให้ลูกค้าทราบว่าเมื่อลูกค้าชำระหนี้ให้แก่ผู้รับโอนเสร็จสิ้นแล้ว
ลูกค้าสามารถนำเอกสารหลักฐานการชำระหนี้เสร็จสิ้นไปแสดงต่อบริษัทข้อมูลเครดิต
เพื่อขอให้แก้ไขรหัสสถานะบัญชีที่สมาชิกได้นำส่งไว้
เพื่อแสดงว่ามีการโอนหรือขายหนี้และลูกค้าได้ชำระหนี้เสร็จสิ้นแล้วได้
เว้นแต่เป็นการโอนหรือขายหนี้ที่เข้าหลักเกณฑ์เงื่อนไขตามข้อ ๑๓/๒

ข้อ
๓  ให้เพิ่มความต่อไปนี้เป็นข้อ ๑๓/๒
แห่งประกาศคณะกรรมการคุ้มครองข้อมูลเครดิต เรื่อง อายุข้อมูลในการประมวลผลข้อมูล
การประมวลผลข้อมูลของบริษัทข้อมูลเครดิต และการส่งข้อมูลของสมาชิก ลงวันที่ ๕
กันยายน พ.ศ. ๒๕๕๗
ข้อ ๑๓/๒  ในกรณีที่สมาชิกมีการโอนหรือขายหนี้อันเนื่องมาจากการทำธุรกรรมการแปลงสินทรัพย์เป็นหลักทรัพย์ไปยังผู้รับโอนซึ่งเป็นนิติบุคคลเฉพาะกิจตามกฎหมายว่าด้วยนิติบุคคลเฉพาะกิจเพื่อการแปลงสินทรัพย์เป็นหลักทรัพย์และไม่ได้เป็นสมาชิก
หากการโอนหรือขายหนี้นั้นเข้าหลักเกณฑ์เงื่อนไข ดังต่อไปนี้
(ก)
หนี้ที่โอนหรือขายนั้นยังไม่สามารถตัดรายการออกจากบัญชีของสมาชิกตามมาตรฐานการรายงานทางการเงินที่เกี่ยวข้องกับเครื่องมือทางการเงิน
และ
(ข)
สมาชิกเป็นตัวแทนเรียกเก็บและรับชำระหนี้ให้นิติบุคคลเฉพาะกิจตามกฎหมายว่าด้วยนิติบุคคลเฉพาะกิจเพื่อการแปลงสินทรัพย์เป็นหลักทรัพย์
ให้สมาชิกมีหน้าที่เป็นผู้ส่งข้อมูลเครดิตของลูกค้าดังกล่าวต่อบริษัทข้อมูลเครดิตต่อไป
และให้ระบุด้วยว่าเป็นการทำธุรกรรมแปลงสินทรัพย์เป็นหลักทรัพย์ในหัวข้อประเภทสินเชื่อตามข้อเท็จจริง

ประกาศ ณ วันที่ ๑๘
มีนาคม พ.ศ. ๒๕๕๙
วิรไท  สันติประภพ
ประธานคณะกรรมการคุ้มครองข้อมูลเครดิต

กัญฑรัตน์/ปริยานุช/จัดทำ
๓๑ มีนาคม ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๗๑ ง/หน้า ๓๒/๒๔ มีนาคม ๒๕๕๙